MACO-PLANB กอดคอร่วง! หวั่นกระทบ “Zipmex” ห้ามถอนเงิน-คริปโต
MACO-PLANB ราคาปรับตัวลง คาดนักลงทุนกังวลเกี่ยวกับผลกระทบเงินที่เข้าไปลงทุนใน “Zipmex” หลังถูกระงับการถอนเงินและสินทรัพย์ดิจิทัล เนื่องด้วยประสบปัญหาผลิตภัณฑ์ ZipUp ที่ลูกค้าในไทยฝากไปที่ Zipmex Global ในสิงคโปร์
MACO-PLANB ราคาปรับตัวลง คาดนักลงทุนกังวลเกี่ยวกับผลกระทบเงินที่เข้าไปลงทุนใน “Zipmex” หลังถูกระงับการถอนเงินและสินทรัพย์ดิจิทัล เนื่องด้วยประสบปัญหาผลิตภัณฑ์ ZipUp ที่ลูกค้าในไทยฝากไปที่ Zipmex Global ในสิงคโปร์
21 ก.ค. 2565

ผู้สื่อข่าวรายงานว่า วันนี้ (21 ก.ค. 65) ล่าสุด ณ เวลา 10:54 น. ราคาหุ้น บริษัท แพลน บี มีเดีย จำกัด (มหาชน) หรือ PLANB อยู่ที่ระดับ 6.05 บาท ลบ 0.10 บาท หรือ 1.63% สูงสุดที่ระดับ 6.15 บาท ต่ำสุดที่ระดับ 5.65 บาท ด้วยมูลค่าการซื้อขาย 140.68 ล้านบาท
ราคาหุ้น บริษัท มาสเตอร์ แอด จำกัด (มหาชน) หรือ MACO อยู่ที่ระดับ 0.49 บาท ลบ 0.02 บาท หรือ 3.92% สูงสุดที่ระดับ 0.49 บาท ต่ำสุดที่ระดับ 0.43 บาท ด้วยมูลค่าการซื้อขาย 20.23 ล้านบาท
โดยบริษัทหลักทรัพย์ เคทีบี (ประเทศไทย) จำกัด ระบุในบทวิเคราะห์ ว่า Zipmex Thailand ระงับการถอนเงินบาทและสินทรัพย์ดิจิทัล เนื่องด้วยประสบปัญหาผลิตภัณฑ์ ZipUp ที่ลูกค้าในประเทศไทยฝากไปที่ Zipmex Global ในสิงคโปร์ ซึ่ง Zipmex Global ได้นำเงินไปปล่อยกู้กับ Babel Finance และ Celsius ที่เป็นคู่ค้า ทั้ง 2 รายขาดสภาพคล่อง อีกทั้ง Celsius ยังได้ยื่นล้มละลายเมื่อวันที่ 13 ก.ค.65
อย่างไรก็ตาม Zipmex จะดำเนินการฟ้องร้องแบบกลุ่ม เพื่อดำเนินตามทางกฎหมายให้นำเงินมาชำระคืน ในกรณีที่คู่ค้าไม่สามารถนำเงินมาคืนได้ ทาง Zipmex thailand มีแผนที่จะขายหุ้นให้กับคู่ค้าและนักลงทุนที่มีการติดต่อซื้อบริษัทตรงนี้ เพื่อนำเงินส่วนนี้มาคืนให้กับลูกค้าให้ครบ
โดย KTBST มีมุมมองเป็นลบเล็กน้อยจากประเด็นข้างต้น โดย PLANB ลงทุนใน zipmex ที่ USD2mn หรือ 67 ล้านบาท และ MACO ลงทุนที่ USD5.9mn หรือ 197 ล้านบาท (อิงอัตราแลกเปลี่ยนวันที่ 16 ส.ค.64 อยู่ที่ 33.40 บาท/ดอลลาร์สหรัฐฯ) โดยบันทึกผ่านกำไรขาดทุนเบ็ดเสร็จ จึงไม่มีผลกระทบเชิงลบต่อกำไรขาดทุน โดยบริษัทเผยการลงทุนข้างต้นจะได้รับผลตอบแทนในรูปเงินปันผล
อย่างไรก็ตาม หากต้อง write off คาดว่าจะส่งผลกระทบต่อ PLANB ที่ 0.016 บาท/หุ้น และ MACO ที่ 0.024 บาท/หุ้น เบื้องต้น สำหรับ PLANB ยังคงประมาณการกำไรสุทธิปี 65 ที่ 561 ล้านบาท เพิ่มขึ้น 777% เมื่อเทียบกับงวดเดียวกันของปีก่อน และคงคำแนะนำ “ซื้อ” และคงราคาเป้าหมายปี 65 ที่ 8.80 บาท ในปี 67 ซื้อขายบน PER 41.8 เท่า ทั้งนี้ KTBST ยังไม่ได้จัดทำบทวิเคราะห์ MACO